Νανά

Νανά (πρωτότυπος τίτλος: Nana) είναι ο τίτλος ενός μυθιστορήματος του Γάλλου συγγραφέα Εμίλ Ζολά, δημοσιευμένο το 1880. Το βιβλίο έχει ως θεματολογία την γυναικεία πορνεία, ακόμη και στις υψηλότερες κοινωνικές τάξεις.

 Υπόθεση 
Η ιστορία ξεκινά το 1868.

Γεννημένη μέσα στη φτώχεια και στη μιζέρια, η Νανά είναι η κόρη της Ζερβέζ και του Κουπό. Η αρχή του μυθιστορήματος βρίσκει την Νανά σε οικονομικές δυσκολίες, μην έχοντας χρήματα για να αναθρέψει το μικρό γιο της Λουί, τον οποίο απέκτησε σε ηλικία μόλις 16 ετών. Αυτό όμως δεν την εμποδίζει να διαμένει σε ένα μεγάλο διαμέρισμα, δώρο ενός εραστή της. Η άνοδος της αρχίζει με έναν θεατρικό ρόλο, αυτόν της Ξανθιάς Αφροδίτης σε ένα θέατρο του Παρισιού. Στην πραγματικότητα η Νανά δεν ξέρει ούτε να τραγουδά ούτε κατέχει υποκριτικές ικανότητες, τα κουνήματα της όμως ασκούν ακατανίκητη έλξη στους άντρες, οι οποίοι ονειρεύονται να την κάνουν δική τους.

Ειδικά στην περίπτωση του κόμη Μυφφά, ενός υψηλά ιστάμενου αξιωματικού της αυτοκρατορίας, θρησκόληπτου ανθρώπου, που η Νανά γελοιοποιεί καθ' όλη τη διάρκεια του μυθιστορήματος. Άλλα θύματα της ακόλαστης γοητείας της είναι ο ανήλικος Ζωρζ Υγκόν, ο Βαντέβρ, καθώς και ο αδερφός του Ζωρζ, ο Φιλίπ.

Σε κάποια στιγμή όμως ερωτεύεται έναν συνάδελφο ηθοποιό και φεύγει να ζήσει μαζί του σε μια φτωχογειτονιά του Παρισιού, εγκαταλείποντας τις παλιές της συνήθειες να κοιμάται με αριστοκράτες με αντάλλαγμα χρήματα. Στην πορεία όμως ο Φοντάν αποδεικνύεται πολύ τσιγκούνης και βίαιος και η Νανά μη μπορώντας να τον αντέξει καταφεύγει στην αγκαλιά της Σατέν, με την οποία είναι τρελά ερωτευμένη.

Το απόγειο της δόξας της Νανάς έρχεται σε έναν ιππικό αγώνα, στον οποίο είναι παρών ακόμη και ο αυτοκράτορας Ναπολέων Γ΄ και ολόκληρο το Παρίσι, όταν το άλογο το οποίο ονομάσανε Νανά βγαίνει πρώτο. Ένα ντελίριο θαυμασμού για την Νανά ξεσπά και όλο το στάδιο φωνάζει το όνομα της. Έκτοτε ζει με μια εξωφρενική σπατάλη, ενώ αλλάζει κάθε μέρα πλέον εραστές και παράλληλα κοιμάται και με τη Σατέν.

Αργότερα όμως εγκαταλείπει τους εραστές της καταχρεωμένους από την αχόρταγη ματαιοδοξία της, και φεύγει για τη Ρωσία.

Κανείς δεν γνωρίζει που έχει πάει, γυρίζει όμως στο Παρίσι ξανά για να δει τον γιο της, από τον οποίο όμως κολλά ευλογιά και πεθαίνει κοντά σε όλους όσους γνώρισε.

Με την αφήγηση της ζωής της Νανάς, ο συγγραφέας περιγράφει όλη την αθλιότητα και την ασχήμια μέσα στην οποία ζει η ηρωίδα. Ακόμα και ο θάνατός της παρουσιάζεται συμβολικά, καθώς την ώρα που πεθαίνει κηρύσσεται ο Γαλλοπρωσικός Πόλεμος, ενώ είναι σαν να πεθαίνει μαζί της και όλη η διεφθαρμένη κοινωνία που προκάλεσε μια ζωή σαν τη δική της.

 Μεταφράσεις στα ελληνικά 

 Νανά (1961), μτφρ. Γιώργος Πράτσικας, εκδόσεις Γκοβόστη
 Νανά (1970), μτφρ. Δημήτρης Κωστελένος, εκδόσεις Δαμιανός
 Νανά (1971), μτφρ. Α. Ιορδάνου, εκδόσεις Αγγελάκη
 Νανά (2005), μτφρ. Μαρία Παγουλάτου, εκδόσεις Νάρκισσος
 Νανά (2005), μτφρ. Μελίνα Καρακώστα, εκδόσεις Μεταίχμιο
 Νανά (2007), μτφρ. Κυριακή Χρα, εκδόσεις Τεγόπουλος
 Νανά (2011), μτφρ. Μαρία Γαβαλά, εκδόσεις 4π
 Νανά (2019), μτφρ. Νεκτάριος-Γεώργιος Κωνσταντινίδης, εκδόσεις Γκοβόστη

 Μεταφορές 

 Νανά (Naná, 1944), μεξικανική ταινία με πρωταγωνίστρια τη Λούπε Βέλες.
 Νανά (Nana, 1955), γαλλική ταινία σε σκηνοθεσία του Κριστιάν Ζακ με τους Σαρλ Μπουαγιέ και Μαρτίν Καρόλ.
 Νανά (Nana, 1970), σουηδική ταινία με πρωταγωνίστρια την Άννα Γκάελ.
 Νανά (Nana, 1983), ιταλική ταινία με πρωταγωνίστρια την Κάτια Μπέργκερ.

 Παραπομπές 

Κατηγορία:Μυθιστορήματα του Εμίλ Ζολά
Κατηγορία:Ρομαντικά μυθιστορήματα
Κατηγορία:Μυθιστορήματα που έγιναν ταινίες